1. **Γιατί θέλησε ο Αλέξανδρος να λύσει το γόρδιο δεσμό;**

Όταν ο Αλέξανδρος έφτασε στο Γόρδιο θέλησε να επισκεφτεί την ακρόπολη, όπου βρίσκονταν τα ανάκτορα του Γορδίου και του γιου του Μίδα, για να δει την άμαξα του Γορδίου και τον πασίγνωστο δεσμό της.

Ο Αλέξανδρος ήθελε να λύσει τον δεσμό του ζυγού της άμαξας, γιατί υπήρχε η παράδοση ότι όποιος έλυνε το δεσμό θα εκπλήρωνε τον χρησμό και θα γινόταν κυρίαρχος της Ασίας. Αυτό αποδεικνύει την ευφυϊα, την τόλμη και την αποφασιστικότητά του.

Ο Αλέξανδρος, που είχε επιχειρήσει μια τεράστια και επικίνδυνη εκστρατεία για την εποχή εκείνη, φοβόταν μήπως, αν δεν μπορούσε να λύσει το γόρδιο δεσμό, δημιουργούσε την εντύπωση στους στρατιώτες του και στους κατοίκους της Ασίας πως δεν ήταν πεπρωμένο να εξουσιάσει την περιοχή αυτή. Επίσης, όπως τονίζει και το κείμενο, μια πιθανή αποτυχία του Αλεξάνδρου ίσως ερμηνευόταν ως αδυναμία, την οποία θα εκμεταλλεύονταν κάποιοι οργανώνοντας εξέγερση εναντίον του.

1. **Ποιες δυσκολίες παρουσίαζε το εγχείρημα του Αλεξάνδρου και πως τις ξεπέρασε ο νεαρός βασιλιάς;**

Ο Αλέξανδρος βρισκόταν σε αμηχανία, γιατί δεν έβλεπε τρόπο λύσης του δεσμού, που ήταν πολύπλοκος, αφού δεν μπορούσε να διακρίνει κανείς την αρχή και το τέλος του. Ο ζυγός της άμαξας ήταν το ξύλο που δενόταν σταυρωτά πάνω στο ρυμό, δηλαδή στο μακρύ ξύλο, δεξιά και αριστερά του οποίου έζευγαν τα ζώα.

Ο Αλέξανδρος ξεπέρασε τις δυσκολίες που συνάντησε στη λύση του δεσμού. Σύμφωνα με τον Αριστόβουλο, ο οποίος συμμετείχε στην εκστρατεία και έζησε από κοντά τα γεγονότα, ο Αλέξανδρος δεν έκοψε τον δεσμό με το ξίφος του, αλλά αφαίρεσε το μεγάλο ξύλινο καρφί που τον συγκρατούσε. Ο Αρριανός, όμως, αναφέρει ότι ο Αλέξανδρος έκοψε το δεσμό με το ξίφος του, γεγονός που τονίζει την αποφασιστικότητά του.

1. **Πως αποδεικνύεται από το κείμενο η πίστη του Αλεξάνδρου στα θεϊκά σημάδια και στους χρησμούς;**

Όταν ο Αλέξανδρος έλυσε το δεσμό με το ξίφος του, σύμφωνα με τον Αρριανό, απομακρύνθηκε από την ακρόπολη με την ακολουθία του με την πεποίθηση ότι πραγματοποιήθηκε ο χρησμός που έλεγε ότι όποιος λύσει το δεσμό θα γίνει κυρίαρχος της Ασίας.

Τη νύχτα εκείνη σημειώθηκαν αστραπές και βροντές. Τα φυσικά αυτά φαινόμενα βεβαίωσαν τον Αλέξανδρο πως είχε θεϊκή εύνοια, δηλαδή ότι οι θεοί ενέκριναν την ενέργειά του και ήταν σύμμαχοί του. Γι’ αυτό ο Αλέξανδρος την άλλη μέρα πρόσφερε στους θεούς ευχαριστήριες θυσίες, δείχνοντας μ’ αυτόν τον τρόπο τη θεοσέβειά του.